Staking van SAL-bedrywighede 'net nog 'n vertragingstaktiek' | Maroela Media
Die DA het beswaar gemaak teen die Suid-Afrikaanse Lugdiens (SAL) se sakereddingspraktisyns se besluit om alle bedrywighede te staak en meen dit is gedoen as vertragingstaktiek.
Volgens die DA is dit gedoen om die regering meer tyd te gee om belastingbetalers se geld bymekaar te skraap om die beleërde lugdiens te red.
Die sakereddingspraktisyns het Dinsdag aangekondig dat hulle besluit het om alle lugdiensoperasies onmiddellik te staak, en dat hulle besig is met 'n proses om die lugdiens onder bewaring en instandhouding te plaas totdat besprekings oor finansiering afgehandel is.
SAL is in Desember in sakeredding geplaas en die regering het vroeër onderneem om nog 'n reddingsboei van R10,4 miljard te verskaf.
"Die sakeredders se besluit het weereens bewys dat die hele sakereddingsproses polities gedrewe is," meen Alf Lees, DA-lid van die staande komitee oor openbare rekeninge (Skoor).
Hy sê met geen private beleggers in die oog om die lugdiens te red nie, is die enigste logiese opsie om die lugdiens te likwideer.
"Dit is ondenkbaar om te dink dat die ANC-regering, in hierdie tyd van ekonomiese druk en werkloosheid, dit selfs sou oorweeg om broodnodige belastinginkomste te gebruik om 'n onredbare lugdiens te finansier."
Die DA doen 'n beroep op banke en krediteure om enige versoeke van die ministers van openbare ondernemings en finansies, Pravin Gordhan en Tito Mboweni, vir bykomende lenings aan die lugdiens van die hand te wys.
"Dit sou moreel onverdedigbaar wees vir banke om miljarde rande se bykomende lenings aan SAL toe te staan. Ons verstaan wel dat die banke finansiering aangebied het om aan die vrywillige skeidingspakkette vir werknemers te voldoen op voorwaarde dat SAL gesluit word. Ons hoop dat die banke die regte en etiese ding sal doen en nie sal vou onder die ministers se druk en die volle R10,4 miljard aan SAL beskikbaar sal stel nie."
Lees sê die banke hou nou die toekoms van SAL in hul hande en moenie gewone Suid-Afrikaners in die steek laat deur 'n finansiële reddingsboei na SAL te gooi nie.
"Die DA sal elke manier ondersoek om sodanige lenings aan SAL teen te staan. Ons sal ook die moontlike reddingsboei van R10,4 miljard vir SAL teenstaan."
Dit is nie genoeg vir hulle om een bankrot entiteit te beskerm ten koste van die belasting betaler nie. So sal hulle aangaan en aangaan
Het die sogenaamde "sakeredders" GEEN gewete?
Hehe en so hou die ANC sirkus aan nog altyd gese gorhdan is deel van die sirkus dink hy is slim soos sy kaders
Daai klomp wat nog nie eers betaal het nie wil seker so graag op die vliegtuig klim… Bou 'n brug en besef dat dit geld mors is en belê in iets anders regtig daar is ander vliegtuie beskikbaar!